《游道山佛寺登邻霄台作歌》
清代·符兆纶

浮云挟山山不移，崭然山碧无云时。纷红骇绿塞涧户，岁寒特云青松枝。

城南鼓钟若唤客，数来见佛低双眉。此间自具正法眼，参禅却恨无真诗。

登高放眼望大海，日堆万顷红玻璃。时时波涛奋欲起，遥知其下蟠蛟螭。

不觉此身渺一粟，到此有诗安敢奇。更怜众生眯尘劫，惆怅刮膜思金鎞。

此子本非自了汉，向人饶舌津梁疲。台高去天不数尺，手招玄鹤来下之。

长星劝尔一杯酒，乘鹤东去寻吾师。安期之枣如瓜大，饷人一饱长无饥。

呜呼此枣一饱长无饥，鼎丹窃睨胡为哉，而况秦政汉彻非仙才。

作者简介：符兆纶，字雪樵，号卓峰居士，宜黄人。道光壬辰举人，历官福清、屏南、建阳知县。有《卓峰草堂诗钞》。